次韻李公顯
作者：張綱
朝代：宋

paragraphs: 士有鴻鵠志，萬里一舉翮。
胸中自廊廟，肯顧三畝宅。
李侯氣邁爽，詞鋒凜霜戟。
老夫晚結交，文會欣有繹。
劇談到時事，唾手欲任責。
短褐天路髙，畎畝抱忠赤。
風雷惜變化，泥蟠等蜥蜴。
結茅西山下，樵爨走僮獲。
富貴會有時，簞飄豈不適。
世態翻覆手，寧較黑與白。
興來時一杯，南窗俯遙碧。